פרדריקה יוהנה מריה "פמקה" היימסקרק (בהולנדית: Frederike Johanna Maria "Femke" Heemskerk; נולדה ב-21 בספטמבר 1987) היא שחיינית הולנדית. כשחיינית בנבחרת השליחות של הולנד היא אלופה אולימפית (בייג'ינג 2008), אלופת עולם בעלת 5 מדליות עולמיות, מהן 2 זהב, אלופת אירופה (בודפשט 2021) במשחה ל-100 מטר חופשי ושיאנית העולם הנוכחית (2021) בבריכת 25 מטר, במשחה שליחות 4x50 מטר חופשי, במשחה שליחות 4x100 מטר חופשי ובמשחה שליחות 4x200 מטר. היא שיאנית הולנד הנוכחית בחמישה משחים אישיים שונים, בבריכה אולימפית במשחים ל-100 מטר חופשי, ל-200 מטר חופשי ול-200 מטר מעורב אישי ובבריכת 25 מטר במשחים ל-200 מטר חופשי, ל-200 מטר מעורב אישי.
ביוגרפיה.
המסקררק נולדה בכפר רולופרנדספין, שבדרום הולנד, כעשרה קילומטרים מזרחית לליידן.
באליפות העולם שנערכה במונטריאול, קנדה בשנת 2005 סיימה היימסקרק במקום רביעי במשחה שליחות 4x100 מטר חופשי, לאחר ששחתה בשלב המוקדמות וכן השתתפה בשלב המוקדמות גם במשחה שליחות 4x200 מטר חופשי.
באליפות אירופה שנערכה בבודפשט בשנת 2006 סיימה היימסקרק פעמיים במקום 20 במשחה ל-100 מטר חופשי בתוצאה של 56.40 שניות ובמשחה ל-200 מטר חופשי בתוצאה של 2:03.06 דקות. נוסף לכך, היא השתתפה בשלב המוקדמות במשחי שליחות 4x100 מטר חופשי ובמשחה שליחות 4x200 מטר חופשי.
באליפות העולם שנערכה במלבורן, אוסטרליה בשנת 2007 זכתה היימסקרק במדליית ארד במשחה שליחות 4x100 מטר חופשי ביחד עם אינגה דקר, ראנומי קרומווידג'ויו, ומרליין פלדהויס בתוצאה של 3:36.81 דקות, אחרי אוסטרליה שקבעה שיא אליפות חדש של 3:35.48 דקות וארצות הברית (3:35.68 דקות).
שיאנית עולם.
באליפות אירופה שנערכה באיינדהובן, הולנד במרץ 2008 זכתה היימסקרק במדליית זהב במשחה ל-4x100 מטר חופשי בשיא עולם חדש של 3:33.62 דקות.
באליפות העולם בשחייה (בריכת 25 מטר), שנערכה במנצ'סטר, אנגליה באפריל 2008 זכתה היימסקרק ב-3 מדליות, 2 זהב ו-1 כסף. מדליות זהב במשחה שליחות 4x100 מטר חופשי בשיא עולם חדש בתוצאה של 3:29.42 דקות ובמשחה שליחות 4x200 מטר חופשי בשיא עולם חדש נוסף של 7:38.90 דקות (שיא העולם הנוכחי 2012) ומדליית כסף במשחה ל-200 מטר חופשי בתוצאה של 1:54.65 דקות.
אלופה אולימפית.
באולימפיאדת בייג'ינג (2008) זכתה היימסקרק במדליית זהב במשחה שליחות 4x100 חופשי ביחד עם ראנומי קרומווידג'ויו, אינגה דקר ומרליין פלדהויס בשיא אולימפי חדש של 3:33.76 דקות, לפני ארצות הברית (3:34.33 דקות) ואוסטרליה (3:35.05 דקות), 14 מאיות השנייה איטי משיאן העולמי. התוצאה שקבעה כשחיינית שלישית הייתה 53.42 שניות. נוסף לכך, היא סיימה במקום 11 במשחה שליחות 4x200 מטר חופשי בתוצאה של 7:56.60 דקות, כשחיינית ראשונה היא קבעה תוצאה של 1:58.29 דקות, במקום 13 במשחה שליחות 4x100 מטר מעורב בתוצאה של 4:04.74 דקות, כשחיינית ראשונה היא שחתה את סגנון הגב בתוצאה של 1:02.97 דקות ובמקום 28 במשחה ל-200 מטר מעורב אישי בתוצאה של 2:16.28 דקות.
אלופת עולם.
באליפות העולם שנערכה ברומא, איטליה בשנת 2009 זכתה היימסקרק במדליית זהב במשחה שליחות 4x100 מטר חופשי ביחד עם אינגה דקר, ראנומי קרומווידג'ויו ומרליין פלדהויס בשיא עולם חדש של 3:31.72 דקות (שיא העולם הנוכחי 2012), לפני גרמניה (3:31.83 דקות) ואוסטרליה (3:33.01 דקות). התוצאה שקבעה כשחיינית שלישית הייתה 53.03 שניות. נוסף לכך, היא סיימה במקום 11 במשחה ל-200 מטר חופשי בתוצאה של 1:56.86 דקות ובמקום עשירי במשחה שליחות 4x200 מטר חופשי בתוצאה של 7:53.84 דקות, כשחיינית שנייה היא קבעה תוצאה של 1:55.49 דקות.
באליפות אירופה שנערכה בבודפשט בשנת 2010 זכתה היימסקרק במדליית ארד במשחה ל-100 מטר חופשי בתוצאה של 54.12 שניות, אחרי פרנצ'סקה הלסול מבריטניה (53.58 שניות) ואלכסנדרה גרסימניה מבלארוס (53.82 שניות). נוסף לכך, היא סיימה במקום שביעי במשחה ל-200 מטר חופשי בתוצאה של 1:58.46 דקות ובמקום שישי במשחה שליחות 4x100 מטר חופשי בתוצאה של 3:39.47 דקות. כשחיינית אחרונה ב"זינוק שליחות" היא קבעה תוצאה של 52.93 שניות.
באליפות העולם בשחייה (בריכת 25 מטר), שנערכה בדובאי, קטר בדצמבר אותה שנה היא זכתה בשתי מדליות זהב וכסף. מדליית זהב במשחה שליחות 4x100 מטר חופשי בשיא אליפות חדש של 3:28.54 דקות ומדליית כסף במשחה ל-100 מטר חופשי בתוצאה של 52.18 שניות, אחרי בת ארצה ראנומי קרומווידג'ויו שקבעה שיא תחרות חדש של 51.45 שניות ולפני נטלי קוגלין מארצות הברית (52.25 שניות).
באליפות העולם שנערכה בשאנגחאי, סין בשנת 2011 זכתה היימסקרק במדליית זהב במשחה שליחות 4x100 מטר חופשי ביחד עם אינגה דקר ראנומי קרומווידג'ויו ומרליין פלדהויס בתוצאה של 3:33.96 דקות, לפני ארצות הברית (3:34.47 דקות) וגרמניה (3:36.05 דקות). היא קבעה את התוצאה המהירה באליפות, ב"זינוק שליחות" לאחר ששחתה אחרונה בתוצאה של 52.46 שניות. נוסף לכך, היא סיימה במקום רביעי במשחה ל-100 מטר חופשי בתוצאה של 53.72 שניות ובמקום שביעי במשחה ל-200 מטר חפשי בתוצאה של 1:57.63 דקות. בשלב חצי הגמר היא קבעה את שיאה האישי בתוצאה של 1:55.54 דקות ועלתה מהמקום הראשון לשלב הגמר. תוצאה זו הייתה מהירה ב-4 מאיות השנייה מזו של פדריקה פלגריני מאיטליה (1:55.58 דקות) שזכתה במדליית הזהב והשנייה באליפות אחרי מליסה פרנקלין מארצות הברית (1:55.06 דקות) שנקבעה במשחה שליחות 4x200 מטר חופשי.
באולימפיאדת לונדון (2012) זכתה היימסקרק במדליית כסף במשחה שליחות 4x100 מטר חופשי ביחד עם אינגה דקר, מרליין פלדהויס וראנומי קרומווידג'ויו בתוצאה של 3:33.79 דקות, אחרי אוסטרליה שקבעה שיא אולימפי חדש של 3:33.15 דקות ולפני ארצות הברית שקבעה שיא אמריקאי חדש של 3:34.24 דקות. כשחיינית שלישית היא שחתה ב"זינוק שליחות" תוצאה של 53.39 שניות. נוסף לכך, היא סיימה במקום 11 במשחה ל-100 מטר חופשי בתוצאה של 54.13 שניות ובמקום שישי במשחה שליחות 4x100 מטר מעורב לאחר ששחתה בשלב המוקדמות.
באליפות העולם שנערכה בברצלונה שבספרד בשנת 2013 זכתה היימסקרק במדליית ארד במשחה שליחות 4X100 מטר חופשי בתוצאה של 3:35.77 דקות, אחרי ארצות הברית שקבעה שיא אמריקה חדש של 3:32.31 דקות ואוסטרליה שקבעה שיא אוקיאניה חדש של 3:32.43 דקות. כשחיינית שנייה היא שחתה ב"זינוק שליחות" תוצאה של 52.86 שניות. נוסף לכך, היא סיימה במקום חמישי במשחה ל-100 מטר חופשי בתוצאה של 53.67 שניות, במקום 11 במשחה ל-200 מטר חופשי בתוצאה של 1.56.98 דקות ובמקום 14 במשחה ל-50 מטר חופשי בתוצאה של 25.10 שניות.
באליפות אירופה שנערכה בברלין גרמניה באוגוסט 2014 זכתה היימסקרק ב-4 מדליות, 3 כסף ו-1 ארד. מדליות כסף, במשחה ל-100 מטר חופשי בתוצאה של 53.64 שניות, אחרי שרה שסטרם שקבעה שיא אליפות חדש של 52.67 שניות ולפני מישל קולמן (53.75 שניות), שתיהן משוודיה, במשחה שליחות 4x100 מטר חופשי בתוצאה של 3:36.26 דקות, אחרי שוודיה (3:35.82 דקות) ולפני איטליה (3:37.63 דקות) ובמשחה שליחים (2 גברים ו-2 נשים) 4x100 מטר מעורב בתוצאה של 3:45.93 דקות, אחרי בריטניה שקבעה שיא עולם חדש של 3:44.02 דקות ולפני רוסיה (3:47.34 דקות). מדליית ארד במשחה ל-200 מטר חופשי בתוצאה של 1:56.81 דקות, אחרי פדריקה פלגריני (1:56.01 דקות) וקטינקה הוסו מהונגריה (1:56.69 דקות).
באליפות העולם (בריכת 25 מטר) שנערכה בהאנגג'ואו, הרפובליקה העממית של סין בדצמבר 2018 היא זכתה בשתי מדליות, כסף וארד. מדליית כסף במשחה שליחות 4x100 מטר חופשי (3:28.02 דקות) אחרי ארצות הברית (3:27.78 דקות) ולפני סין (3:30.92 דקות) ומדליית ארד במשחה ל-200 מטר חופשי בתוצאה של 1:52.36 דקות, אחרי אריארן טיטמוס מאוסטרליה שקבעה שיא אוקיאניה חדש של 1:51.38 דקות ומלורי קומרפורד שקבעה שיא אמריקה חדש של 1:51.81 דקות.
פלדת דמשק
פלדת דמשק (בערבית: فولاذ دمشقي) הוא הכינוי בו השתמשו בתרבויות אירופאיות כדי לכנות פלדה שעברה עיבוד מיוחד, שהכשיר אותה כחומר גלם משובח במיוחד ליצירת חרבות וכלי נשק אחרים. סימן ההיכר של הפלדה הדמשקאית הוא המראה שלה, מראה הדומה למים זורמים המצויים תחת השפעה של רוח נושבת.
דרך ייצורה של פלדה דמשקאית אבד במהלך ההיסטוריה ולמרות שיש מספר טוענים שהצליחו לשחזר זאת, אין בכך ודאות. בתקופה המודרנית השם משמש למוצרי פלדה בעלי מראה אופייני, אך לא בהכרח עשויים מפלדה דמשקאית.
למרות השם שלה, מקורה של פלדת דמשק אינו בעיר דמשק, אלא באזור הודו, משם עברה לארצות ערב. האירופאים, שהגיעו למזרח התיכון בתקופת מסעי הצלב, הביאו את החרבות לאירופה.
פלדת דמשק מוכרת גם כפלדה "מקופלת", מכונה בעגה מקצועית כ-"pattern welded". ביפן הפלדה נקראת "suminagashi". בתרגום מיפנית מתארת כ-"דיו זורם" או "ציור על מים". זרימה היא אלמנט מבורך בתרבות היפנית, וכן פכפוך מים הוא סמל לטוב (המונח Damascus Steel אינה מילה יפנית, והיא משמשת רק למכירת מוצרים לשוק המערבי). פלדה זו עשויה משילוב שכבות של פלדת פחמן ופלדה רכה, בתהליך עתיק יומין של היתוך סוגי פלדה שונים, מקופלים ומחושלים יחדיו, ליצירת להב חזק ביותר, אך בה בעת גמיש, ובעל עמידות גבוהה לשבר וסדיקה. השכבות והקיפולים, יוצרים להב בעל חזות מרקם מיוחד במינו ומרהיב ביופיו, ובעל איכות גבוהה משני סוגי הפלדה שממנו נוצר.